b'\n_START_ARTICLE_\nBiserica fortificat\xc4\x83 din Ticu\xc8\x99u Vechi\n_START_SECTION_\nLocalitatea\n_START_PARAGRAPH_\nTicu\xc8\x99u Vechi, mai demult Tecu\xc8\x99ul Vechi, Ticu\xc8\x99ul S\xc4\x83sesc, Ticu\xc8\x99ul Sa\xc8\x99ilor, G\xc4\x83inar (\xc3\xaen dialectul s\xc4\x83sesc T\xc3\xa4kes, T\xc3\xa4ckes, \xc3\xaen german\xc4\x83 Deutsch-Tekes, \xc3\xaen maghiar\xc4\x83 Sz\xc3\xa1sztyukos, Tyukos) este satul de re\xc8\x99edin\xc8\x9b\xc4\x83 al comunei Ticu\xc8\x99 din jude\xc8\x9bul Bra\xc8\x99ov, Transilvania, Rom\xc3\xa2nia. Prima men\xc8\x9biune documentar\xc4\x83 este din 1373.\n_START_SECTION_\nBiserica\n_START_PARAGRAPH_\nBiserica veche medieval\xc4\x83 a fost puternic afectat\xc4\x83 de cutremurul din 1802. Ca urmare, \xc3\xaen anii 1804-1806, s-a edificat un nou turn-clopotni\xc8\x9b\xc4\x83, iar \xc3\xaentre 1823 \xc8\x99i 1825 o biseric\xc4\x83 nou\xc4\x83,  pe locul bisericii medievale demolate. A fost construit\xc4\x83 \xc3\xaen stil neoclasic, cu o singur\xc4\x83 nav\xc4\x83 \xc8\x99i \xc3\xaenchidere pe trei laturi la est. A mo\xc8\x99tenit un valoros inventar de la biserica anterioar\xc4\x83: un altar realizat de Johann Folberth \xc3\xaen 1772, o org\xc4\x83 conceput\xc4\x83 de Johannes Baumgartner la 1757 \xc8\x99i un amvon baroc._NEWLINE_Curtina din jurul bisericii, dat\xc3\xa2nd probabil din prima parte a veacului al XVI-lea, are un plan trapezoidal alungit pe axa l\xc4\x83ca\xc8\x99ului de cult, cu latura scurt\xc4\x83 la est. Pe latura de vest exist\xc4\x83 o poart\xc4\x83 cu arc semicircular \xc8\x99i dou\xc4\x83 fr\xc3\xa2nturi de contraforturi. Ferestre de tragere se \xc3\xaent\xc3\xa2lnesc doar pe curtinele de nord \xc8\x99i vest._NEWLINE_Se conserv\xc4\x83 \xc3\xaen \xc3\xaentregime dou\xc4\x83 turnuri de col\xc8\x9b (din nord-est \xc8\x99i nord-vest) \xc8\x99i unul fragmentar (sud-vest), cu planimetrie rectangular\xc4\x83, amplasate aproximativ \xc3\xaen axul unghiurilor de curtin\xc4\x83. Turnul de sud-est a fost demolat la 1895 pentru a face loc \xc8\x99colii.'